પિતાશ્રીના અથાગ પ્રયત્નોથી મેં મારું મન રાજકારણ તરફ વાળ્યું. રાજકારણમાં સેવા કરી હું મારી જાતને ડુબાડી દેવા માંગતી હતી. પછી તો રાજકારણે મને ઘેરી લીધી અને પ્રધાનપદાં અને હોદ્દાઓનાં વિષયકેન્દ્રએ મને સતત પ્રવૃત્તિ માં રાખી. આ દરમિયાન હું સતત તારી પ્રગતિની માહિતી મેળવતી હતી. એક ઊંચા દરજ્જાના સંગીતજ્ઞ તરીકેની તું નામના મેળવી રહ્યો હતો તે જાણી હું ખૂબ જ ખુશ હતી. ઘણા કાર્યક્રમોમાં મેં એક સામાન્ય પ્રેક્ષક બની પાછળની સીટોમાં બેસી તારું સંગીત માંણ્યું છે. તારી સમક્ષ આવવાની મારી હિંમત નહોતી ચાલી. તને દૂરથી જોઈ તથા તારી પ્રગતિના હેવાલ મેળવી હું સંતોષ પામતી.